Document ID: 32003D0535

Απόφαση της Επιτροπής
της 22ας Ιουλίου 2003
σχετικά με την τροποποίηση της απόφασης 2003/218/ΕΚ για τις ζώνες προστασίας και εποπτείας σε σχέση με τον καταρροϊκό πυρετό του προβάτου στην Ιταλία
[κοινοποιηθείσα υπό τον αριθμό Ε(2003) 2601]
(Κείμενο που παρουσιάζει ενδιαφέρον για τον ΕΟΧ)
(2003/535/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/EΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου(1), και ιδίως το άρθρο 8 παράγραφος 2 στοιχείο δ), το άρθρο 9 παράγραφος 1 στοιχείο γ) και το άρθρο 12 παράγραφος 1,
Εκτιμώντας τα ακόλουθα:
(1) Με βάση την εξέλιξη της κατάστασης του καταρροϊκού πυρετού του προβάτου κατά το 2003, εξεδόθη η απόφαση 2003/218/ΕΚ, της 27ης Μαρτίου 2003, για τις ζώνες προστασίας και εποπτείας σε σχέση με τον καταρροϊκό πυρετό του προβάτου, καθώς και για τη θέσπιση κανόνων για τις μετακινήσεις ζώων από τις εν λόγω ζώνες και κατάργηση της απόφασης 2001/783/ΕΚ(2). Η απόφαση αυτή προβλέπει τον καθορισμό ζωνών ανάλογα με το χαμηλό (τμήμα 1 του παραρτήματος Ι Α, Ι Β και Ι Γ) ή το υψηλό (τμήμα 2 του παραρτήματος Ι Α, Ι Β και Ι Γ) επίπεδο κινδύνου που διαπιστώνεται. Λαμβάνοντας υπόψη την επιδημιολογική κατάσταση και τους περιβαλλοντικούς παράγοντες, είναι αναγκαίο να οριοθετηθούν, σύμφωνα με τη διαδικασία που προβλέπεται στο άρθρο 8 παράγραφος 2 στοιχείο δ), όλες οι περιοχές στις οποίες σε κάθε σχετικό κράτος μέλος θα καθοριστούν ζώνες προστασίας και εποπτείας, προβλέποντας ταυτόχρονα τους όρους σχετικά με τις μετακινήσεις των ζώων για τα οποία προβλέπονται παρεκκλίσεις από τους εφαρμοζόμενους περιορισμούς ανάλογα με το υψηλό ή χαμηλό επίπεδο κινδύνου που διαπιστώνεται.
(2) Στην Ιταλία, το πρόγραμμα εποπτείας έδειξε ορομετατροπή στις επαρχίες Campobasso και Chieti, που σημαίνει την εμφάνιση του καταρροϊκού πυρετού του προβάτου.
(3) Ως εκ τούτου, οι δύο αυτές επαρχίες πρέπει να προστεθούν στις ζώνες προστασίας και εποπτείας της Ιταλίας.
(4) Λαμβανομένων υπόψη της κυκλοφορίας του ιού και της διενέργειας εμβολιασμού στις επαρχίες Campobasso και Chieti, πρέπει οι δύο επαρχίες να θεωρηθούν ως περιοχές χαμηλού κινδύνου και να συμπεριληφθούν στο τμήμα 1 του παραρτήματος Ι Β της απόφασης 2003/218/ΕΚ.
(5) Κατά συνέπεια, η απόφαση 2003/218/ΕΚ πρέπει να τροποποιηθεί αναλόγως.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα Ι της απόφασης 2003/218/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση αρχίζει να ισχύει από τις 12 Αυγούστου 2003.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 22 Ιουλίου 2003.

Labels: 0
18
8
6